Miesten ja naisten toivomukset koskien seksikumppanien ikää eroavat. Oli mies 18 vuotta tai 50 vuotta, aina kiinnostavat 25-vuotiaat naiset, kertoo tuore tutkimus. Naisten toivomukset ovat realistisempia kuin miesten, heillä kun toiveena ovat omanikäiset seksikumppanit.

Mistä on kyse? Åbo Akademin tutkijat keräsivät vastauksia väestöpohjaisesta yli 12 000 henkilön otoksesta koskien seksikumppaneiden ikätoiveita

Tutkijan mukaan merkittävin tutkimustulos oli, että kaiken ikäisillä miehillä on taipumus kiinnostua seksuaalisesti 25-vuotiaista naisista

Tutkimus keskittyi pelkästään heteroseksuaaliseen mielenkiintoon ja seksuaaliseen kanssakäymiseen. Seuraavaksi tutkijat aikovat selvittää, onko tulos sama ei-heteroseksuaalisilla

Tutkimuksen mukaan naiset ohjaavat markkinoita, mitä tulee seksikumppanien ikätoiveisiin. Heillä kun toiveet ovat realistisempia, kertoo Åbo Akademin psykologian ja logopedian laitoksen psykologian oppiaineen tutkijoiden tekemä tutkimus.

Miehillä on taipumus olla seksuaalisesti kiinnostuneita noin 25-vuotiaista naisista. Tämä tulos on näkyvissä sekä tätä nuoremmilla että vanhemmilla miehillä.

Alle 20-vuotiaat miehet ovat kiinnostuneita itseään vanhemmista naisista ja yli 30-vuotiaat miehet itseään nuoremmista naisista.

Syy sille, että miesten seksuaalinen mielenkiinto kohdistuu noin 25-vuotiaisiin naisiin on se, että tämänikäiset naiset ovat kaikkein hedelmällisimpiä.

– Totta kai kulttuurilla on myös vaikutusta, eli tietyn ikäisiä ihmisiä ihannoidaan seksuaalisesti, psykologian tutkija Jan Antfolk tarkentaa.

– Tutkimus on tehty Suomessa ja tulokset perustuvat siihen, mutta myös esimerkiksi Yhdysvalloissa on saatu samansuuntaisia tutkimustuloksia.

Hedelmällisyyden vaikutus tarkoittaa, että evoluution aikana miehillä, jotka ovat harrastaneet seksiä tämän ikäisten naisten kanssa, on ollut enemmän lapsia kuin miehillä, jotka ovat harrastaneet seksiä muunikäisten naisten kanssa.

Naisilla valttikortit miesten toiveista huolimatta

Erot ovat kuitenkin selvästi pienemmät todellisia seksikumppaneita koskien.

Evoluutioteorian pohjalta tutkijat arvioivat, että koska naiset ovat valikoivampia kuin miehet seksuaalisessa käyttäytymisessään, harrastavat miehet naisia epätodennäköisemmin seksiä ideaalikumppaneidensa kanssa.

– Miehillä toiveet ja todellisuus eivät aina kohtaa, vaan nuorilla miehillä on todellisuudessa ideaalia ikää nuorempia kumppaneita ja vanhemmilla miehillä taas ideaalia ikää vanhempia kumppaneita, kuvailee Jan Antfolk.

Naiset ovat keskimäärin kiinnostuneita itsensä kanssa suhteellisen samanikäisistä tai hieman vanhemmista miehistä. Tulos on sama kaikenikäisten naisten kohdalla, kertovat tutkimustulokset.

– Tämä selittyy sillä, että hedelmällisyys ei päde tässä kohtaa toisinpäin. Miesten hedelmällisyyden kun ei koeta heikentyvän iän myötä samalla tavalla kuin naisilla, Antfolk selventää.